b'\n_START_ARTICLE_\nNordiska taflor\n_START_PARAGRAPH_\nNordiska Taflor. Pittoreska utsigter fr\xc3\xa5n Sverige, Norge och Danmark i tr\xc3\xa4snitt med text var et seksbindsverk som utkom heftevis b\xc3\xa5de i svensk og dansk parallellutgave i \xc3\xa5rene 1866 til 1875. Den danske utgaven het Nordiske Billeder. Prospecter fra Danmark, Norge og Sverig i Tr\xc3\xa6snit med Text._NEWLINE_S\xc3\xa5vel tekstene som illustrasjonene var hentet fra ukebladene Illustreret Tidende i Danmark, Ny Illustrerad Tidning i Sverige og Norsk Folkeblad. Albert Bonniers Boktryckeri sto for den svenske utgivelsen, og Forlagsbureauet for den danske.\n_START_SECTION_\nSkandinavisme, fellesskap og samh\xc3\xb8righet\n_START_PARAGRAPH_\nProsjektet var f\xc3\xb8dt i skandinavismens \xc3\xa5nd, og kan hende kom utgivelsen i stand som et fors\xc3\xb8k p\xc3\xa5 \xc3\xa5 bedre p\xc3\xa5 den forbr\xc3\xb8dring som led nederlag ved Den andre slesvigske krig?_NEWLINE_Det var stedsmotivene som var det sentrale, b\xc3\xa5de topografi og byprospekter, s\xc3\xa5 hverken kunsternes eller xylografenes navn finnes nevnt. Heller ingen kildehenvisninger til hvilket ukeblad tegningene er hentet fra ble det gjort rede for. Imidlertid har enkelte illustrat\xc3\xb8rer og xylografer satt navn eller initialer p\xc3\xa5 selve bildene, slik at de er mulig \xc3\xa5 identifisere. Av kunstnerne var August Schneider (1842-1873), Carl Baag\xc3\xb8e (1829-1902), Reinholdt Boll (1825-1897), Robert Haglund (1844-1930), Carl Gustaf Hellqvist (1851-1890) Vincent Stoltenberg Lerche (1837-1892), Otto Bache (1839-1927), Lorentz Fr\xc3\xb8lich (1820-1908), Knud Gamborg (1828-1900), Georg Emil Libert (1820-1908), Henrik Olrik (1830-1890), Bernhard Olsen (1836-1922), Marcus Gr\xc3\xb8nvold  (1845\xe2\x80\x931929), Oscar Wergeland (1844-1910) og Jahn Eken\xc3\xa6s (1847-1920) representert._NEWLINE_Xylografene var blant annet Edward Skill (1831-1873), Wilhelm Fredrik Meyer (1844-1944), Hans Peter Hansen (1829-1899) og Wilhelm Obermann (1830-1896).\n_START_SECTION_\nTrivia\n_START_PARAGRAPH_\nEt liknende prosjekt var Nordiska M\xc3\xa5leras Taflor. Tr\xc3\xa4snitt efter m\xc3\xa5lningar af svenska, norska, danska och finska konstn\xc3\xa4rer. Med text, utgitt av Norstedt & S\xc3\xb6ner i 1877, med Albert Cammermeyer i Carl Johans gate 4 som hovedkommisjon\xc3\xa6r i Norge. Men her var det til gjengjeld kunstmalerne selv og deres valg av motiver - historiske hendelser, genr\xc3\xa9bider og iscenesatt naturbilder - som sto i fokus.'